  Туспуктэм: Руслан Нуриахметов Майя Бывальцева 7-тӥ инвожое Удмуртиысь Кун Кенешлэн азьвыл чакламтэ 41-тӥ сессияз праздник нуналъёс но тодэ ваён нуналъёс сярысь катэ тупатонъёс пыртӥзы. 21-тӥ коньывуонэ Бесерман кыллэсь но гожъяськетлэсь нуналзэ пусъёзы. Со сярысь улосвыл парламентлэн пресс-службаез ивортӥз. « Удмуртилэн уйпалаз ӧжыт лыдъем выжы калык улэ – бесерманъёс, соос Россиысь ӧжыт лыдъем выжы калыкъёслэн лыдметатазы пыртэмын. Пусйымон, бесерманъёс лэсьто ваньзэ, асьсэлэсь индентичностьсэс утён понна. Асмеос шуиськом: кыл вань ке,  калык но вань. Тодосчиослэн нимлыко йылпумъянзы вань, бесерман кыл – со нимаз кыл » Татьяна Ишматова, Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Тодэ ваён нуналъёсын лыдметэ бесерман выжыысь дышетӥсьлэсь, югдытӥсьлэсь, бесерман кылын нырысетӥ спекткль пуктӥсьлэсь Анисья Урасиновалэсь (Волковалэсь) вордскем нуналзэ пыртӥзы. 2010-тӥ арын Россиын калыкез лыдъян-гожтонлы йылпумъянъёсъя Удмуртиын 2 сюрс 2021 бесерманъёсты гожтӥзы  Со сяна, эшшо одӥг праздник нуналэз юнматӥзы – 10-тӥ куарусён Ужась семья династиослэн нуналзы луоз. Удмуртиын та нуналэз нырысьсэ 2021-тӥ арын пусйизы. Тодэ вайытом, 2021-тӥ арын Удмуртиын бесерман кылын нырысетӥ книгаез поттӥзы. Туэ Яр ёросын бесерман выжыысь удмурт кылбурчилы Михаил Федотовлы сӥзем крезьгуръя но литературая «Чеброс» фестивальлы (0+) дасясько. Ватсалом, 27-тӥ шуркынмонэ Удмурт кыллэн нуналэз пусйиське.  Тегъёс: Удмуртия КунКенеш бесерманъёс праздникъёс ТатьянаИшматова Ижкар  